Comparison of traditional botano - therapeutics between far - eastern countries and Greece
Authors: Τσε Ζαγιόνγκ 
Published: September 2021

Στίς χώρες της Άπω Ανατολής, η χορήγηση σχεδόν όλων των φαρμακευτικών φυτών αφορά σε ασθένειες που αναφέρονται κατά τρόπο αφηρημένο και περιλαμβάνουν ολόκληρο τον οργανισμό. Αντίθετα, στην Ελλάδα γίνεται αναφορά σε συγκεκριμένες παθήσεις οργάνων και υπάρχουν λεπτομερείς οδηγίες χρήσης. Για παράδειγμα, στην πρώτη περίπτωση, δίνεται μεγάλη προσοχή στην αποκατάσταση κάποιας έλλειψης, στην εξισορρόπηση της ενέργειας του οργανισμού, στην ενδυνάμωση των μυών και των οστών, στην αντιμετώπιση του υψηλού πυρετού, κλπ. Στη δεύτερη περίπτωση, όμως, δεν χρησιμοποιούνται αφηρημένες έννοιες αλλά προσδιορίζονται με σαφήνεια διάφορες καταστάσεις, όπως ίκτερος, νεφρολιθίαση, εμμηνόρρια, σεξουαλική επιθυμία, δάγκωμα από φίδι ή άλλα ζώα κλπ.Ακόμη και όταν πρόκειται για τα ίδια όργανα, ο σκοπός της συνταγής μπορεί να διαφέρει ανάμεσα στις δύο αυτές θεραπευτικές προσεγγίσεις. Για παράδειγμα, όταν γίνεται αναφορά σε εσωτερικά όργανα, η ελληνική ιατρική αποσκοπεί στην εκκένωση του στομάχου και των εντέρων, ενώ η κινέζικη ιατρική επιδιώκει την ανακούφιση της υψηλής θερμοκρασίας των σπλάχνων, που χαρακτηρίζονται ως «Πέντε εσώτερικά όργανα». Επιπλέον, στην Κίνα η έννοια «ελάφρυνση του σώματος» υποδηλώνει την ενίσχυση της λειτουργίας του οργανισμού, όπως είναι η βελτίωση της κυκλοφορίας του αίματος και η αποκατάσταση της «ενέργειας». Στην Ελλάδα, όταν μία θεραπεία γίνεται για να «μειώσει το βάρος» αυτό αποτελεί κυριολεξία και αντανακλά την πεποίθηση ότι η κακή κυκλοφορία του αίματος προκύπτει περισσότερο από το «πλεόνασμα» πάρα από την «έλλειψη». Αντίθετα, στην Κίνα η αντιμετώπιση αυτού του προβλήματος θεωρείται ως αποτέλεσμα της «έλλειψης ενέργειας».Ενδιαφέρον παρουσιάζει και η σύγκριση της χρήσης ορισμένων φαρμακευτικών φυτών, όπως η μέντα, η αρτεμισία, η αγγελική κ.ά. Ειδικά η αρτεμισία παρουσιάζει μεγάλες διαφορές εφαρμογών. Στην Κίνα υπήρχε η πεποίθηση ότι η αρτεμισία αυξάνει το σωματικό βάρος, ενώ στην Ελλάδα ότι το μειώνει. Αυτή η αντίθεση ως προς τα αποτελέσματα της αρτεμισίας υποδηλώνει και μία αντίθεση στον γενικότερο τρόπο ζωής. Οι Έλληνες τρέφονται με περισσότερα ζωικά προϊόντα σε σύγκριση με τους Ασιάτες, η δίαιτα των οποίων αποτελείται κυρίως από φυτά. Έτσι, η ασθένεια του οργανισμού θεωρείται για τους Έλληνες ως μία δυσκρασία που απορρέει από το «περιττόν», δηλαδή ως ένα πλεόνασμα ενέργειας, ενώ για τους Ασιάτες αποτελεί αντίθετα το αποτέλεσμα της έλλειψης ενέργειας.Πρέπει να αναφερθεί ότι ορισμένα φυτά έχουν εντελώς διαφορετικές εφαρμογές. Στην Κίνα, η κάσσια και η γλυκύρριζα ήταν δημοφιλή μέσα θεραπείας, επειδή ήταν αποδεκτό ότι προστατεύουν τον οργανισμό κατεβάζοντας την ενέργεια. Το ίδιο ισχύει για την αγγελική, η οποία είχε πολύ διαδεδομένη χρήση στην Κίνα, ενώ στην Ελλάδα είχε ελάχιστες εφαρμογές, παρά το γεγονός ότι πρόκειται για φυτό που φυτρώνει παντού. Τέλος, αρκετά είδη ήταν γνωστά στην Ελλάδα ως εισαγόμενα από το εξωτερικό (Ινδία, Μέση Ανατολή, Αφρική), χωρίς να έχουν ιατρικές εφαρμογές. Τα φυτά αυτά χρησιμοποιούνταi ακόμη ως αρτυματικά στη μαγειρική και τη ζαχαροπλαστική, με κύριους εκπροσώπους την κανέλλα και το ζιγίβερι.